Els Bombers de la Generalitat han donat per controlat aquest dijous al matí l'incendi que des d'aquesta matinada afecta un espai de fusta que és el local social del Club Hípic del Maresme, situat entre l'avinguda Lluís Companys i la ronda d'aquest municipi. Les flames han calcinat completament l'estança i en el lloc encara hi treballen quatre dotacions dels Bombers per evitar que el foc revifi. L'avís de foc s'ha rebut a les 5.52 hores i fins al lloc també s'hi han desplaçat efectius de la policia local i del Sistema d'Emergències Mèdiques (SEM). Amb tot, cap persona ha resultat ferida. Les flames han afectat una parcel·la d'uns 800 metres i han calcinat completament una estructura de fusta d'uns 250 metres on hi havia un bar i diverses estances destinades a activitats com el ball de country.  (En aquesta actualització s'ha detallat que l'espai afectat és el local social del Club Hípic del Maresme, ja que en un primer moment els Bombers han informat que les flames afectaven uns hivernacles)

Summary: ACTUALIZACIÓ:Controlat l'incendi de Vilassar de Mar que ha calcinat el local social del Club Hípic del Maresme


El Partit Popular ha rebutjat aquest dimarts una moció del PDeCAT reclamant accelerar el desdoblament de 52 quilòmetres de la carretera N-II entre Tordera i la Junquera. El senador del Partit Demòcrata, Joan Bagué, ha estat l’encarregat de defensar una moció de cinc punts que exigia al govern espanyol acabar els treballs tècnics durant el primer semestre del 2017, detallar un pla i un calendari d’execució, agilitzar les licitacions, evitar demores i prioritzar les actuacions en aquelles vies amb major volum de trànsit. Des del Partit Popular, el senador Antonio Romero ha argumentat que no és possible establir un calendari per a l’execució del desdoblament de la N-II perquè “hi ha moltes actuacions que no depenen del govern espanyol”. El senador del PDeCAT Joan Bagué ha lamentat la resposta del senador popular, ha criticat la “deixadesa” del ministeri de Foment envers aquest projecte i ha carregat contra les declaracions d’intencions dels populars en comptes, ha dit,  de solucionar el problema. És per això que ha exigit “concreció i un compromís ferm” perquè, a parer seu, en cas contrari la situació de la N-II continuarà estancada “con sempre”.  El senador del PDeCAT ha explicat que en els últims 8 anys només s’ha desdoblat un tram de 6 Km entre Sils i Caldes i ha alertat que, de seguir amb aquest ritme, es trigarà més de 80 anys a desdoblar els 52 quilòmetres de diversos trams de via entre Tordera i La Jonquera. En aquest sentit, Bagué ha lamentat que el govern del Partit Popular no s’obri a trobar una solució a un problema que s’arrossega des del 1993. Per la seva banda, el senador del PP Antonio Romero ha defensat les actuacions que ha portat a terme l’Estat a Catalunya assegurant que el ministeri de Foment ha destinat més d’11.200 milions d’euros a millorar les infraestructures catalanes. En aquest sentit, ha fet un recull de les obres que el govern espanyol ha portat a terme a la demarcació de Girona els últims anys. També ha retret al senador del Partit Demòcrata que no reconegui l’esforç del govern de Mariano Rajoy en matèria d’inversions a rodalies on ha assegurat que s’han destinat més de 3.700 milions. “La major inversió de l’Estat als serveis de rodalies és a Catalunya”, ha exclamat Romero durant la seva intervenció a la comissió de Foment del Senat.  El resultat de la votació ha estat de 10 vots a favor de la moció, 15 en contra i 1 abstenció. De manera que la comissió de Foment ha acabat rebutjant la iniciativa del PDeCAT que reclamava diverses actuacions per accelerar el desdoblament de la N-II entre Tordera i la Jonquera. D’altra banda, la comissió de Foment del Senat ha aprovat una moció d’ERC instant el govern espanyol a reprendre “a la major brevetat” les obres dels giratoris a les interseccions GIV-5125 I GIV-6226  amb carretera N-II. El grup d’Esquerra Republicana al Senat ha acabat acceptant una esmena del PP on demanava canviar els termes “immediat i urgent” de la moció per l’expressió “a la major brevetat possible”.

Summary: El PP rebutja al Senat fixar un calendari per accelerar el desdoblament de la N-II entre Tordera i la Jonquera


L'alcaldessa de Barcelona, Ada Colau, ha criticat aquest dilluns la política d'acollida de refugiats a Europa i ha demanat a l'ONU que pressioni als Estats per facilitar "un canvi radical". "Ens avergonyeix profundament que avui morin milers de nens i nenes, persones grans i malaltes, homes i dones ofegades al nostre Mar Mediterrani, passant fred o penitència a les fronteres d'Europa", ha lamentat Colau en una intervenció a Nova York a la reunió preparatòria de la conferència Hàbitat III de l'ONU, que se celebrarà a Quito del 17 al 20 d'octubre. "No és propi de ciutats que volen ser del primer món i volen ser exemple dels Drets Humans", ha continuat l'alcaldessa de Barcelona, que tampoc s'ha oblidat de les dificultats que l'estat espanyol posa a la capital catalana per acollir part dels refugiats procedents de Grècia, Itàlia o Turquia. "Si Europa vol ser un referent de drets i de democràcia, ha de canviar les seves polítiques", ha reblat Colau, que ha parlat en nom de les ciutats europees en aquesta Assemblea de Governs Locals i Regionals per la Nova Agenda Urbana i s'ha mostrat orgullosa de la rellevància internacional de Barcelona. L'alcaldessa ha centrat bona part de la seva intervenció en reclamar que se superi la clàssica confrontació i rivalització entre administracions per passar a una autèntica col·laboració. "Les institucions pateixen una crisi de legitimitat perquè en comptes de respostes, donen excuses burocràtiques", ha afirmat Colau. "No estem aquí per competir amb els Estats. Quan les ciutats demanem més veu és perquè l'actual és insuficient i estem fent una crida urgent a la cooperació", ha assenyalat.  "No ens podem barallar per competències ni rivalitzar pel protagonisme. El que hem de fer és cooperar per solucionar els problemes de la gent i per tenir ciutats més justes, més sostenibles i més amables", ha enumerat l'alcaldessa de Barcelona, que també ha fet una defensa de la feminització de la política com a antídot per aturar la neoliberalització salvatge. Sobre la cimera de Quito, Ada Colau ha fet una petició explícita per tal que s'articuli un espai de governança de l'agenda urbana on participin les autoritats locals. "No només s'ha d'escoltar la veu de les ciutats. És necessari que les ciutats participin de forma estable en la governança de la nova Agenda Urbana que s'ha d'acordar a Quito", ha dit l'alcaldessa, que ha recordat que "no es pot fer política urbana sense les ciutats". Trobada de les ciutats amb Ban Ki-moon La jornada a Nacions Unides ha començat a primera hora del matí amb una trobada amb el secretari general de Nacions Unides, Ban Ki-moon, que ha rebut els representants de les ciutats que participen en l'assemblea.

Summary: Ada Colau, a l'ONU: "Estem avergonyits de l'Europa que deixa morir persones a les seves fronteres"


El president del govern espanyol, Mariano Rajoy, s'ha dirigit aquest dissabte als alcaldes catalans després de l'acte que aplegat els 710 batlles citats per la Fiscalia pel seu suport al referèndum de l'1-O. "Als alcaldes només se'ls demana una cosa, que compleixin la llei, que és una cosa molt raonable. I que no col·laborin amb la celebració d'un referèndum il·legal", ha afirmat Rajoy en un acte d'homenatge al primer president autonòmic gallec, el centenari Gerardo Fernández Albor. De fet, el president espanyol i líder del PP ha posat d'exemple l'alcaldessa de Barcelona, Ada Colau. "No hi ha res a dir-li perquè ella mateixa ha afirmat que no cedirà locals. Mentre no els cedeixi, res a apuntar sobre ella", ha reflexionat en veu alta Rajoy. "El que hauria de fer Colau és dir a la resta d'alcaldes que facin el mateix que ella", ha puntualitzat el president espanyol, que ha llençat un últim missatge al Govern de Puigdemont. "Ara és un moment important perquè alguns reflexionin i tornin a la racionalitat, el sentit comú i la legalitat", ha comentat Rajoy. El president del govern espanyol no ha volgut especificar quines accions pot emprendre l'Estat per impedir el referèndum de l'1-O però ha tornat a tancar la porta a la seva celebració. "No es farà perquè és la liquidació de la voluntat majoritària dels espanyols, dels drets de la immensa majoria", ha sentenciat Rajoy, que també s'ha volgut dirigir als catalans contraris al plebiscit de l'1 d'octubre. "Poden estar tranquils. És una situació que no és agradable, però tinc la certesa que tot tornarà al seu lloc. I m'agradaria que fos de manera voluntària per part d'aquells que han iniciat l'espectacle que estem veient", ha assenyalat el líder del PP. De fet, Rajoy s'ha tornat a referir al Ple del Parlament del passat 6-7 de setembre com d'una "gravetat enorme". "Es va liquidar en poques hores la Constitució espanyola, l'Estatut de Catalunya i es va establir una nova legalitat, una cosa per la qual evidentment no estan legitimats", ha afegit el president espanyol.  "La república de l'odi a Espanya no triomfarà" "I el més greu, tot plegat es va fer trepitjant els drets dels militants i els diputats de diversos partits que no estaven d'acord", ha conclòs Rajoy. El vicesecretari de Política Autonòmica i Local del PP, Javier Arenas, ha ficat cullerada des de Sevilla i s'ha referit a Catalunya tot indicant que "la república de l'odi a Espanya no triomfarà". "L'estat de dret no tolera que s'atempti contra ell i té instruments suficients", ha amenaçat Arenas, que ha acusat els independentistes d'usar "estratègies feixistes" per perseguir els que no pensen com ells. "Estan perseguint a gent corrent que no està d'acord amb la seva estratègia separatista, això és el model del feixisme, fustigar als que denuncien el que estan fent", ha conclòs el vicesecretari de Política Autonòmica i Local del PP.

Summary: Rajoy es dirigeix als alcaldes catalans: "Només se'ls demana una cosa, que compleixin la llei"


El moviment veïnal 'Prou! AP-7 Gratuïta Ja' ha tallat aquest dissabte a la tarda l'N-340 a l'altura d'Amposta en una nova protesta per demanar la gratuïtat de les autopistes i per rebutjar la implantació de la vinyeta per finançar el manteniment d'aquestes infraestructures. També han denunciat la construcció d'una desena de rotondes atès que consideren que convertiran la nacional en una via urbana. El col·lectiu va reprendre els talls de carretera el mes passat, després que el Departament d'Interior els tornés a donar el permís. Interior havia denegat l'autorització per fer talls setmanals al·legant que l'assistència en l'últim mes no superava les 20 persones. Es tornaran a mobilitzar el proper 15 de juny a les Cases d'Alcanar. Una vintena de veïns han tornat a la carretera aquest dissabte i han protagonitzat el 233è tall per exigir la gratuïtat de l'autopista AP-7 i la paralització de la construcció de les onze rotondes al tram ebrenc de l'N-340. Els veïns s'han concentrat a l'aparcament de l'Hostal Baix Ebre i a les cinc de la tarda han col·locat una gran pancarta al mig de la via, que han tallat durant 45 minuts. La protesta ha començat, com és habitual, amb un minut de silenci per recordar les víctimes mortals en accidents. Tot seguit, els portaveus del moviment veïnal han fet diverses intervencions. El tall ha ocasionat cues de vehicles, que s'han hagut d'aturar en els dos sentis de la marxa, fins que no s'ha reobert la circulació. El portaveu del moviment veïnal, Llorenç Navarro, ha afirmat que és una "aberració" que es vulgui convertir la nacional en una carretera urbana i ha reiterat que hi ha alcaldes que tenen interessos urbanístics en "destrossar-la". "Estem totalment en desacord i sabem que econòmicament serà una galtada molt més dura a un territori on més de 5.000 joves han de marxar cada any", ha argumentat. Navarro ha insistit que els veïns prefereixen ponts a rotondes i que serien necessaris carrils i "bons entradors" per accedir a les empreses ubicades al voltant de l'N-340. Així mateix, el col·lectiu continua esmerçant esforços en la campanya informativa per exigir que les autovies i autopistes de l'Estat continuïn sent gratuïtes en el futur davant l'amenaça de la implantació de la vinyeta com a impost per garantir el manteniment d'aquestes infraestructures. De fet, Navarro ha criticat que el govern català estigui explicant els avantatges d'aquesta taxa i ha assegurat que "volen fer caixa tota la vida". "N'estem farts de pagar els seus sous perquè no ens defensin a nosaltres sinó a les grans empreses", en referència a les concessionàries. Els veïns reiteren que aquest model perpetuarà els beneficis d'una concessió que, segons denuncien, hauria d'haver finalitzat fa més de 20 anys. El portaveu del moviment veïnal també ha acusat les administracions "d'enganyar" a la ciutadania, atès que ha assegurat que la construcció de l'A7 no s'executarà. A banda, els veïns han requerit formalment informació urbanística i sobre contractes a ajuntaments com Alcanar, l'Ametlla de Mar, Tortosa i Amposta per posar en entredit la construcció de les rotondes i elaborar un estudi. Des del mes passat, els talls són mensuals i es faran fins al 31 de desembre, quan està previst que s'aixequin les barreres dels peatges de l'AP-7 entre Salou i Alacant per la finalització de la concessió. Durant aquest període, les mobilitzacions s'alternaran entre Amposta i Alcanar. La popera està prevista per al 15 de juny a les sis de la tarda a les Cases Alcanar.

Summary: El moviment veïnal 'Prou! AP-7 Gratuïta Ja' talla l'N-340 a Amposta per reclamar la seva gratuïtat i rebutjar la vinyeta


Josep Costa està convençut que tirarà endavant amb els grups que van donar suport a la reprovació de Felip VI ACN Barcelona.-JxCat vol impulsar una comissió d'investigació al Parlament sobre les "activitats irregulars o delictives" de persones vinculades a la família reial espanyola. En roda de premsa des del Parlament, el vicepresident primer del Parlament, Josep Costa, s'ha mostrat convençut que la proposta tirarà endavant amb els grups que van votar a favor de la reprovació de Felip VI. Una votació que el govern de Pedro Sánchez ha portat al Tribunal Constitucional (TC). Segons Costa, la comissió d'investigació hauria de tractar les "maniobres per pressionar" empreses per canviar el domicili social després de l'1-O, les "estructures de corrupció" en nom de la Casa Reial i els presumptes comptes irregulars de Joan Carles I a paradisos fiscals.  Costa ha recordat que el Congrés ha desestimat la possibilitat d'investigar les "irregularitats" de la monarquia espanyola i ha considerat que al Parlament sí que hi ha majoria suficient per tirar-la endavant tenint en compte l'aprovació de la resolució sobre Felip VI que el govern de Sánchez ha portat al TC. Així doncs, ha explicat que de manera immediata faran arribar la seva proposta als grups que van votar a favor de la reprovació, és a dir, ERC i comuns. La CUP no va votar a favor però s'hi va abstenir.  La proposta de JxCat és que la comissió d'investigació contempli tres àmbits. En primer lloc, les "maniobres" que va fer la monarquia espanyola per "pressionar" empreses catalanes en favor de traslladar els domicilis socials. Un "escàndol" que, segons ha defensat Costa, necessita una investigació seriosa. En segon lloc, ha defensat que la comissió també ha de tractar les "estructures de corrupció" que s'han fet en nom de la Casa Reial i ha recordat que el cunyat de Felip VI és a la presó. I en tercer lloc, creu que s'ha d'investigar els presumptes comptes irregulars de l'anterior monarca, Joan Carles I, en suposats paradisos fiscals i la incògnita sobre la procedència d'aquests fons.

Summary: JxCat impulsa una comissió d'investigació sobre les "activitats irregulars" de persones vinculades a la Casa Reial


Walter Mosley ha guanyat el Premi RBA de Novel·la Policíaca amb 'Traición', una obra clàssica i alhora compromesa amb la denúncia d'actualitat contra el racisme i els abusos policials en la societat nord-americana. Presentat sota el pseudònim Joseph T. Parker, el llibre relata la història de Joe King Oliver, un agent de policia de Nova York que, després de passar una temporada al penal de Rikers Island, comença una nova vida exercint de detectiu privat. Quan la seva exdona li confessa en una carta que va participar d'una conspiració per empresonar-lo, Joe decideix emprendre una investigació a la recerca de justícia social. Paral·lelament, RBA també ha anunciat que la seva col·lecció negra s'obrirà a la no ficció. Mosley, premiat amb 125.000 euros i la publicació de la seva obra, ha explicat que la raó per la qual ha escrit 'Traición' és l'afany de presentar "un personatge que fa el que és correcte" i demostrar així que "podem ser millors", encara que això comporti "un cost". Aquest protagonista, ha revelat l'autor, deu el seu nom a un professor del músic Louis Armstrong.   Un vincle entre la novel·la i el jazz que Mosley ha justificat expressant que aquest gènere musical reflecteix "la correcta interpretació de les complexitats dels problemes de la societat nord-americana". Conflictes que constitueixen el teló de fons de la seva novel·la i que desperten el seu escepticisme envers l'estructura judicial als Estats Units: "La justícia no té cabuda en el nostre sistema polític i econòmic", ha sentenciat Mosley. I ha afegit a tall d'exemple que "si el teu fill està malalt, però resulta massa car curar-lo, la criatura no està rebent justícia". Antonio Lozano, membre del jurat del XII Premi RBA de Novel·la Policíaca, ha considerat el guanyador d'aquesta edició com "un dels grans de la novel·la negra nord-americana" i ha pronosticat que l'obra guardonada es convertirà en tot un "clàssic". D'altra banda, Lorenzo Silva, president del jurat, ha posat en valor "l'enorme habilitat i intel·ligència" amb la qual Mosley presenta els personatges i ha destacat que el punt de partida de la novel·la siguin les desventures del protagonista —i no les seves proeses—, fórmula que segons Silva resulta "infal·lible per guanyar-se el lector en les primeres vint pàgines". 'Traición', que s'obre amb una ferma condemna de la gentrificació d'algunes de les zones de Nova York, descobreix i contraposa les dues cares de la ciutat: la dels barris alts i la de les zones depauperades on regna la delinqüència.   Walter Mosley (Los Ángeles, 1952), escollit 'Grand Master' per l'associació Mystery Writers of America, llueix un palmarès on destaquen els premis Pen USA's Lifetime Achievement Award, el O. Henry Award, el NAACP Image Award i el Grammy. L'autor exhibeix ara també el Premi RBA, atorgat anteriorment a escriptors com Francisco González Ledesma, Andrea Camilleri, Philip Kerr, Michael Connelly, Ian Rankin o Benjamin Black, guanyador de la darrera edició. La 'Sèrie Negra' de RBA, més que ficció L'editorial RBA ha anunciat aquest dimecres que obrirà les portes de la seva col·lecció 'Sèrie Negra' a la no-ficció. "El mercat ha canviat i ara ja està preparat per rebre llibres sobre crims explicats des del punt de vista de la investigació periodística o de l'assaig", ha explicat en roda de premsa Antonio Lozano.  Biografies o 'true crimes' són alguns dels gèneres que acollirà ara per primer cop el segell, que ha promès, a part, reduir el nombre de llibres que publica cada mes. "El gènere negre ha entrat en una mecànica abusiva de títols. Ara tot és gènere negre. Tot autor escandinau és bo", ha lamentat Lozano, que ha conclòs expressant la voluntat d'RBA de "potenciar la qualitat" i "no apuntar-se a les modes".

Summary: Walter Mosley guanya el Premi RBA de Novel·la Policíaca amb 'Traición'


Lo Pati – Centre d'Art de les Terres de l'Ebre i la Direcció General de Joventut han obert una nova edició del certamen bianual Ebrergent, destinat a la incentivar, difondre i promocionar les creacions dels joves artistes del territori i les comarques pròximes del Baix Maestrat i el Matarranya. L'edició d'aquest 2019 recupera el forma inicial, després de l'experiment col·laboratiu del passat 2016-2017, i seleccionarà un màxim de cinc propostes presentades abans del 24 de febrer. Els projectes escollits, que es donaran a conèixer al març, participaran en una exposició col·lectiva al pati el mes de juny.  De temàtica i tècnica lliure, Ebrergent 2019 està obert a tots els llenguatges de les arts visuals: des de fotografia, il·lustració, videocreació, pintura, performance fins a instal·lacions sonores i/o visuals. A la convocatòria poden presentar-s'hi artistes entre els 18 i 35 anys de les quatre comarques ebrenques, el Matarranya i el Maestrat. Cada projecte seleccionat rebrà una dotació de 300 euros en concepte d'ajut a la producció i comptarà amb la tutorització i mentoria d'un expert per a la producció de l'obra.

Summary: Oberta una nova convocatòria del certamen bianual Ebrergent per incentivar l'art jove al territori


El portaveu parlamentari adjunt de JxCat, Eduard Pujol, ha reclamat que les persones citades a la comissió d'investigació sobre l'aplicació del 155 compareguin al Parlament per "donar la cara". "Als Torquemadas, als Cids Campeadors legislatius, als que no els va tremolar el pols, que vinguin a explicar-se; [...] el seu silenci, en cas que decideixin no venir, seria eixordador i de passada una nova vergonya democràtica", ha assegurat en roda de premsa al Parlament. En aquest sentit ha citat explícitament Mariano Rajoy, Pedro Sánchez, Pablo Casado i Albert Rivera, i els ha demanat que "no s'excusin" i que compareguin al Parlament: "Van provocar els estralls a Catalunya, les explicacions per tant aquí", ha afegit Pujol.  Pujol ho ha dit així després que Josep Rull i Joaquim Forn, membres del govern "legítim", s'hagin sumat a la vaga de fam a la presó de Lledoners. Davant d'una decisió "valenta i extrema" al costat de Jordi Turull i Jordi Sànchez, Pujol ha tornat a denunciar el "bloqueig irracional" del Tribunal Suprem a la justícia europea en els seus casos. "No es demana cap tracte de favor, sinó que es garanteixin els drets", ha afegit.  De fet, ha apel·lat en aquest context als "demòcrates de l'Estat" per tal que triïn entre una democràcia "amb àligues" o una democràcia "amb urnes". Ho ha dit així fent referència al resultat electoral de Vox aquest diumenge a les eleccions andaluses i just el dia que el Suprem ha admès un recurs de la família de Francisco Franco en contra de l'exhumació del dictador. "A quin món vivim?", s'ha preguntat.  "Que anar de demòcrates no sigui una actitud; la prova del cotó dels demòcrates a l'Estat passa per Catalunya", ha insistit Pujol en contraposar "la ultradreta desbocada" amb "diputats electes a la presó".

Summary: JxCat exigeix les compareixences a la comissió del 155 per "donar la cara": "El seu silenci seria eixordador"


L'Hospital de Sant Pau farà el primer assaig clínic a tot l'Estat sobre immunoteràpia amb un tipus especial de cèl·lules CAR-T per a pacients amb un tipus de càncer de sang, el limfoma no Hodgkin B, que ja hagin esgotat altres possibilitat terapèutiques disponibles. Es tracta d'un dels càncers de sang més freqüent al món. Cada any, unes 7.500 persones són diagnosticades d'aquest limfoma a tot l'Estat. Aquest divendres s'ha presentat un acord entre l'hospital la Fundació Bancària La Caixa segons el qual l'entitat destinarà 2 MEUR a l'aplicació d'aquest tractament. Aquest acord permetrà implementar la fase 1 de l'assaig clínic al llarg del 2019 en persones afectades per la malaltia refractàries als tractaments existents. El limfoma no Hodgkin B és una malaltia oncològica del sistema limfàtic, el qual contribueix de manera principal a formar i activar les defenses de l'organisme. En la majoria de pacients, la malaltia s'elimina després de sotmetre's a cicles intensius de quimioteràpia i, sovint, a un trasplantament de medul·la òssia. Tot i això, hi ha poques opcions terapèutiques que es puguin oferir als pacients que recauen.   L'assaig que es farà es basa en seleccionar un tipus de limfòcits T anomenats de memòria, unes cèl·lules de l'organisme poc nombroses però extremadament eficaces. Es generen després d'una infecció primària i són les encarregades de mitjançar en la defensa de l'organisme en infeccions successives del mateix patogen. També tenen un efecte poderós contra les cèl·lules tumorals. "Selecciones aquests limfòcits T de memòria del mateix pacient i els dotem d'una arma perquè cada vegada que detecti una d'aquestes cèl·lules tumorals les elimini", ha explicat el responsable clínic del projecte, el doctor Javier Briones. D'aquesta manera, "de manera perpètua, en el cos del pacient quedaria un detector i eliminador de qualsevol cèl·lula de limfoma que tornés a aparèixer", ha afegit. Es tracta, ha conclòs, de "la modificació genètica dels limfòcits T del mateix pacient perquè aquests ataquin cèl·lules canceroses".

Summary: Sant Pau farà un assaig clínic d'una immunoteràpia per a pacients d'un càncer de sang que no responen a altres tractaments


El gerent territorial de l'ICS a Lleida i de Gestió de Serveis Sociosanitaris, Ramon Sentís, ha explicat que tot i que l'Hospital Arnau de Vilanova de Lleida està preparat per destinar una tercera planta a malalts de covid-19, falten professionals per atendre'ls. En concret ha xifrat en 20 els facultatius que es necessitaria al Segrià si segueixen augmentant els casos de coronavirus, entre metges de família, comunitària i especialitats de pacients crítics. També 50 professionals d'infermeria per donar servei tant a l'hospital com a l'Atenció Primària. Sentís ha anunciat també que "en les pròximes hores" l'hotel Nastasi de Lleida tornarà a funcionar com a hotel Salut. Sentís ha reconegut que si augmenten els casos de coronavirus que requereixen hospitalització "tindríem dificultats serioses per atendre'ls a nivell de personal". "El brot ha arribat abans de temps i ens ha agafat a contrapeu", ha dit. Assegura, però, que actualment el sistema sanitari de Lleida no està saturat tot i que puntualitza que podria estar-ho els pròxims dies si no arriba més personal i no es comencen a derivar pacients a d'altres hospitals.  En aquest sentit ha anunciat que espera que els trasllats es puguin començar a fer en 24 hores a altres centres sanitaris catalans de Barcelona, Reus, Tarragona o Igualada, entre d'altres perquè els llits per pacients covid destinats en tres clíniques privades de Lleida estan plens. Actualment entre les tres clíniques (Vithas, Perpetuo Socorro i Aliança) i els dos hospitals lleidatans hi a 69 hospitalitzats, 9 dels quals estan a les UCI de l'Arnau de Vilanova i el Santa Maria de Lleida. Sentís ha recordat que diumenge a l'Arnau es va obrir la segona planta de coronavirus, que està al 50% d'ocupació i que està previst obrir una tercera planta si fos necessari. En total, ha dit, la capacitat de llits a l'Arnau és de 75 llits. "Però per nombre de professionals només es podria atendre la primera i la segona planta", ha dit. Crida a experts en crítics i semicrítics Sentís ha celebrat que 260 professionals sanitaris s'hagin ofert per treballar a Lleida i fer front a la pandèmia. Molts d'ells, però, són estudiants que acaben d'acabar la carrera. Per això demana ara més experts en crítics i semicrítics per poder fer front als casos més complicats. El Nastasi torna com a Hotel Salut L'Hotel Nastasi tornarà en les pròximes hores a funcionar com a Hotel Salut, com ja va fer a l'abril i el maig, com a drenatge de l'Hospital Santa Maria i Arnau. L'objectiu, ha explicat Sentís, és que els pacients puguin acabar allà la seva hospitalització, abans d'anar cap a casa. El Nastasi deixarà doncs de funcionar com a establiment per acollir casos sospitosos o positius que no necessiten hospitalització. És per això que Salut ha fet una crida a que altres establiments es posin a disposició per poder fer aïllament de pacients. Més vigilància La gerent de les regions sanitàries de Lleida i l'Alt Pirineu i Aran, Divina Farreny, ha explicat que s'han sumat 15 persones a les 9 que ja treballaven en l'equip de vigilància epidemiològica. "La clau és controlar els contactes", ha dit, i per aquest motiu, Farreny ha explicat que des d'aquest mateix dimecres s'activa un sistema perquè es pugui registrar les persones sospitoses fins que es tingui el resultat de la prova. Tot i això, Farreny ha reconegut que el seguiment dels contactes es fa via telefònica i que a vegades existeix una barrera idiomàtica. També hi ha qui no fan l'aïllament, ha lamentat, però "tenim llibertats individuals i no podem estar perseguint 200.000 persones", ha afegit. És per això que Farreny ha tornat a fer una crida a la responsabilitat personal. A més de la mascareta, distància i rentat de mans, recorda la importància que els casos sospitosos i positius compleixin amb l'aïllament domiciliari. "El col·lectiu que ho ha entès millor és la gent gran i hauríem d'aprendre d'ells i seguir el seu exemple", ha dit. Els brots al Segrià pugen a 15 Als 14 brots ja registrats a la comarca del Segrià (10 empreses fructícoles, 2 residències, 1 alberg i un bloc de pisos de Lleida), se suma un altre en una empresa hortofructícola i per tant en aquest sector ja en són 11. Actualment no es tenen dades concretes perquè s'està estudiant el cas, ha dit Farreny. "Preocupació continguda" Sentís ha dit que la preocupació és "continguda" perquè "tenim plena confiança en la robustesa del sistema sanitari". La idea, però, és "que no arribem a tensionar els hospitals"; ha afegit. El gerent territorial de l'ICS a Lleida ha explicat que "el que està passant avui és conseqüència del que ha passat fa 10-12 dies, quan va coincidir per exemple l'aixecament de l'estat d'alarma amb Sant Joan". "El que es va fer llavors repercuteix ara al sistema de Salut", ha dit. En aquest sentit ha reconegut que "és una possibilitat" que el brot de Lleida es pugui repetir en d'altres territoris catalans en què també va coincidir la revetlla de Sant Joan amb l'aixecament de l'estat d'alarma.

Summary: Salut calcula que falten 70 professionals sanitaris per poder atendre un augment de casos de covid-19 al Segrià


El ple de l'Ajuntament de Barcelona ha exigit al govern espanyol poder fer ús del superàvit del 2019, els romanents de tresoreria i utilitzar la capacitat d'endeutament segons la seva capacitat econòmica i garantint la solvència financera dels propis ajuntaments. Això els ha de permetre disposar de més recursos per fer front a la crisi generada per la covid-19. El plenari ha aprovat per unanimitat una resolució proposada pels grups de l'oposició –ERC, JxCAT, Cs, PP i Barcelona pel Canvi- que reclama també la derogació urgent dels articles que afecten l'autonomia local de la Llei de racionalització i sostenibilitat de l'administració local i de la d'estabilitat pressupostària.  Segons el text aprovat, el govern municipal informarà també del marc financer resultant per al pressupost del 2020 i següents "tenint en compte el principi d'acord al que han arribat el govern espanyol i la Federació Espanyola de Municipis i Províncies sobre l'ús de romanents de tresoreria".  En línies generals, els grups han rebutjat la proposta que ha fet el Ministeri d'Hisenda per facilitar que els ajuntaments puguin accedir als seus romanents de tresoreria. Aquest departament va proposar la setmana passada que els consistoris constitueixin voluntàriament un préstec a favor de l'Estat pel total dels seus romanents de tresoreria i llavors el govern central els transfereixi 5.000 MEUR. El regidor d'ERC Jordi Castellana ha criticat que el govern espanyol proposi que els ajuntaments facin "de banca" de l'Estat. Per això, ha reivindicat que siguin els consistoris els que puguin fer ús directe d'aquests recursos per evitar una sortida a la crisi pitjor que la del 2008. "Toca dir que ens neguem a aquesta sortida de la crisi i que en volem una liderada pels ajuntaments", ha reivindicat.  Des de JxCAT, Elsa Artadi ha criticat que la proposta d'Hisenda es basa en la "recentralització" i suposa la "fulminació del municipalisme". La regidora ha acusat Barcelona en Comú i el grup municipal del PSC de no assumir les seves responsabilitats i els ha exigit que, com a membres del govern espanyol, treballin perquè el consistori barceloní tingui les eines necessàries.  La regidora de Cs María Luz Guilarte ha exigit tant al govern català com a l'espanyol que no bloquegin els recursos per a que els ajuntaments puguin afrontar la crisi generada per la covid-19. Com JxCAT, ha demanat als socis del govern municipal que pressionin l'executiu estatal, on hi estan representats. De la seva banda, el regidor del PP Josep Bou ha reclamat poder fer ús del superàvit i els romanents de tresoreria per poder "fer front a les despeses de primera necessitat" que ha i haurà d'afrontar la ciutat.  Des de Barcelona pel Canvi, Eva Parera ha expressat "vergonya" perquè els grups municipals han aprofitat el ple extraordinari "com un pavelló per fer mítings". Els ha recordat que la ciutadania espera solucions i ha instat totes les administracions a cercar acords. "Deixem la campanya per quan toqui i aquí fem el que hem vingut a fer", ha manifestat.  Per part del govern municipial, Jaume Collboni (PSC) ha recordat que l'esperit de la declaració que s'ha votat aquest divendres ja s'havia votat al plenari i ha acusat els grups de l'oposició de voler convertir el saló de plens en "una consecució de mítings". El socialista ha assegurat que el problema de fons són les lleis "que va fer el PP amb el suport de CiU" i a les que s'ha de trobar solució. Ha demanat també als grups independentistes la "mateixa bel·ligerància" per reclamar al Govern el deute amb Barcelona.  Per últim, Jordi Martí (Barcelona en Comú) ha expressat el seu vot favorable a la proposta però ha afegit que cal una modificació de la llei pressupostària perquè els consistoris puguin afrontar la crisi "amb les mateixes possibilitats" que la resta d'administracions i poder accedir als fons europeus. Martí ha posat en valor la resposta que ha donat el govern espanyol a l'actual crisi però ha reconegut que "pel camí s'han oblidat de les ciutats". Davant d'això ha fet una crida a no convertir el ple "en un espectacle lamentable" i a "enviar un missatge d'unitat que la capital de Catalunya demana i exigeix tenir totes les seves possibilitats".

Summary: Barcelona exigeix per unanimitat al govern espanyol fer ús del superàvit i els romanents contra la crisi de la covid


Meritxell Batet repetirà aquesta legislatura al capdavant del Congrés dels Diputats, segons ha avançat el diario.es. La dirigent del PSC seguirà encapçalant la cambra baixa després d'un anterior mandat que tan sols va durar sis mesos. Divendres, Batet no va aclarir encara la seva repetició com a número 1 del Congrés, però va dir que es tractava d'un projecte "il·lusionant" que necessita "molt més temps" del que ha disposat. Preguntada per la possibilitat que Vox formés part de la Mesa, la dirigent socialista va remarcar que cal que "hi hagi un comportament democràtic" i "institucionalitat" en aquest òrgan. Precisament per això, el PSOE ofereix un lloc de la Mesa a Cs per evitar la presència de Vox. La pretensió de socialistes i Unides Podem passaria per deixar fora Vox de la Mesa del Congrés amb l'oferiment, encara sense èxit, de tres llocs al PP i un a Cs.  Pablo Casado, no obstant, ja ha deixat clar que rebutja qualsevol "cordó sanitari" a l'extrema dreta i podria quedar-se amb dos llocs a la Mesa si en cedeix un a Cs i l'altre a la formació liderada per Santiago Abascal.

Summary: Meritxell Batet seguirà al capdavant del Congrés dels Diputats


L'obra polèmica dels presos polítics censurada a la fira ARCO de Madrid es podrà veure al Museu de Lleida la setmana que ve. Fonts del Museu de Lleida han indicat que s'estan barrejant un parell de dates i que es podria exposar l'obra el 8 de març. Arran de la retirada de l'obra, el seu propietari, Tatxo Benet, ja va expressar la seva voluntat d'exposar l'obra 'Presos polítics a l’Espanya contemporània' de Santiago Sierra al Museu de Lleida després del trasllat de les peces de Sixena. Benet va explicar dijous passat que li va "afectar molt" el trasllat de les 44 peces del Museu de Lleida a Sixena i que voldria omplir aquest lloc buit. Per la seva banda, el Museu de Lleida va acollir positivament aquesta proposta i va dir que treballaria per dur-la a terme.  L'obra recollia els rostres pixelats del vicepresident destituït pel 155 Oriol Junqueras, l'expresident de l'ANC i diputat de Junts per Catalunya, Jordi Sànchez, i el president d'Òmnium, Jordi Cuixart, entre d'altres per denunciar l'existència de "presos polítics" a l'Estat. Benet la va adquirir per gairebé 80.000 euros abans de ser retirada.

Summary: L'obra polèmica dels presos polítics es podrà veure al Museu de Lleida la setmana que ve


La Fira de Titelles de Lleida oferirà de forma virtual l'espectacle 'Monsters' dels holandesos DudaPaiva Company, producció que havia d'obrir l'edició d'enguany del certamen, prevista inicialment pels dies 1, 2 i 3 de maig. D'aquesta manera, petits i grans podran gaudir virtualment divendres i durant tot el cap de setmana de l'espectacle a través del canal de Youtube de la Fira de Titelles. L'emergència sanitària va obligar l'organització a ajornar i reformular l'edició del 2020, que es concentrarà en un sol dia, el 8 de juliol, i en un mateix espai, la Llotja de Lleida. El certamen havia d'acollir l'estrena a la Península de 'Monsters' però DudaPaiva Company no podran ser present en aquesta edició especial que celebrarà enguany la fira. Amb l'objectiu de mantenir viva l'espurna de la Fira de Titelles i com a prèvia a la celebració d'una edició "d'emergència", l'organització ha decidit presentar virtualment l'espectacle que havia d'inaugurar aquest divendres 1 de maig la 31a edició de la Fira de Titelles. La proposta s'adreça tant al públic, que any rere any dona suport al certamen, com als professionals del sector, amb la voluntat de mantenir un dels objectius principals de la fira que és el de ser una plataforma de mercat per a les companyies i professionals del sector de l'art dels titelles.  L'estrena de 'Monsters' tindrà lloc divendres a les set de la tarda a través del canal de Youtube de la Fira de Titelles però també estarà disponible durant tot el cap de setmana. Des de la Fira de Titelles, destaquen que l'espectacle dels holandesos DudaPaiva Company és un reflex del que s'està vivint actualment a nivell social, ja que "a través de la manipulació de grans titelles, combinada amb un fort treball corporal, on la dansa agafa també protagonisme, l'espectacle parla, explica i exposa les pors que té cadascú i que, per vèncer-les, cal conèixer-les i compartir-les". Edició especial per l'emergència sanitària La Fira de Titelles de Lleida celebrarà la seva 31a edició el dimecres 8 de juliol. Serà una fira d'"emergència" que, de manera "excepcional", concentrarà la programació en un sol dia i en un espai, el Teatre de la Llotja. L'organització es va resistir a suspendre l'edició del 2020 de la Fira de Titelles, certamen de referència al sector del teatre de titelles i les arts escèniques, amb professionals vinguts d'arreu d'Europa i del món. Per això, ha apostat per redissenyar la fira amb l'objectiu de mantenir els dos pilars fonamentals del certamen, el professional i el de festa popular. L'organització treballa aquests dies a contrarellotge en els preparatius d'aquesta edició especial prevista pel 8 de juliol.

Summary: La Fira de Titelles de Lleida oferirà de forma virtual l'espectacle que havia d'obrir l'edició d'enguany


El Govern ja ha començat a enviar les notificacions als membres de les meses electorals del referèndum. Així ho ha explicat la secretària general d'ERC, Marta Rovira, en una entrevista a Flaixbac, aquest dimarts al matí. Segons la també diputada de Junts pel Sí, l'enviament s'ha iniciat però encara no s'ha acabat, quan falten cinc dies per l'1-O. Preguntada per si tothom ja sap si li ha tocat o no ser en una de les meses, Rovira ha respost: "És possible que sí, és possible que no. Estan arribant algunes notificacions, però no han acabat d'arribar totes", ha apuntat. Tot i això, la secretària general d'ERC no ha concretat com s'haurien fet arribar les notificacions, en plena acció de la Guàrdia Civil per aturar els preparatius i la logística de l'1-O.

Summary: El Govern comença a enviar notificacions als membres de les meses electorals de l'1-O


La taxa delinqüencial a la Catalunya Central es va situar el 2015 als 32,29 delictes per cada mil habitants, la meitat de la de Catalunya (64). En total, a la Regió Policial Central es van registrar 16.490 fets penals, un 2,1% menys que el 2014. Amb tot, hi ha certs delictes que van pujar com els abusos sexuals, els maltractaments en l'àmbit de la llar, els robatoris amb força a domicilis i les estafes. Pel que fa als controls contra el terrorisme jihadista, el cap de la Regió Policial Central, Sergi Pla, ha explicat a l'ACN que se'n duen a terme una dotzena cada dia en diferents vies de comunicació del territori. Pla ha avançat que els esforços pel 2016 en la lluita antiterrorista seran els mateixos i ha recordat que a l'Estat encara està sota alerta 4.  Els fets delictius a la Regió Policial Central –que engloba les comarques de l'Anoia, el Bages, el Berguedà, el Moianès, Osona i el Solsonès- han mantingut un descens continuat des de l'any 2012. Així ho demostren les dades que han fet públiques els Mossos d'Esquadra, en què s'observa que l'any 2015 els delictes van experimentar una reducció del 2% respecte l'any anterior i la xifra es va situar als 16.490. D'aquesta manera, la Regió Policial Central és una de les més segures del país, darrere de la del Pirineu Occidental. En una entrevista amb l'ACN el cap de la Regió, el comissari Sergi Pla ha explicat que aquesta situació es deu principalment al fet que la Catalunya Central no té ciutats molt grans on hi ha importants aglomeracions de persones, com pot passar a Barcelona i la seva àrea metropolitana o bé a les zones de costa. "Per la nostra posició geogràfica i la tipologia de ciutats que tenim, que són mitjanes o petites, registrem aquests indicadors més baixos", ha apuntat Pla.  Augmenten els abusos sexuals i els maltractaments en l'àmbit de la llar Tot i que la Regió ha experimentat una davallada en els fets contra les persones (-7,32%), hi ha certs delictes que han augmentat considerablement com els abusos sexuals (un 88% més) i els maltractaments en l'àmbit de la llar (un 12% més). En el cas dels abusos es va passar dels 27 fets el 2014 als 51 el 2015. El comissari Sergi Pla considera que, tot i que la xifra augmenta, "són dades molt bones perquè vol dir que estem fomentant que la gent ho denunciï". Segons ell, els agents han dut a terme tasques proactives per conscienciar la població i això ha fet aflorar les "xifres negres". "Quan hi ha una agressió sexual –amb penetració- sempre es denuncia, però amb els abusos hi ha diferents factors que fan que de vegades no es tingui clar si és un delicte o no", ha apuntat el comissari. Per contra, Pla s'ha mostrat satisfet que les agressions sexuals hagin disminuït un 46,34%. En aquest sentit, els mossos recomanen denunciar sempre els abusos sexuals per poder-los investigar, identificar i detenir els autors, ja que podrien ser candidats a cometre delictes sexuals més greus.  Més robatoris amb força a domicilis però poc violents Els robatoris amb força a domicilis van experimentar el 2015 un augment del 34,13% i van passar de 1.005 a 1.348. D'aquests, 25 van ser violents. En aquest sentit, Pla ha posat de relleu que a la Catalunya Central no hi ha bandes organitzades que cometin robatoris amb violència a domicilis, a excepció d'episodis puntuals com els dos que es van registrar a Osona l'any passat. Pla, però, ha deixat clar que no són xifres preocupants. Pel que fa als robatoris a masies, el comissari també ha matisat que es tracta de dades molt menors, ja que del total de 1.348 robatoris a domicilis, 124 van ser a masies, "mentre que a la Catalunya Central tenim unes 16.000 masies registrades".  D'altra banda, els robatoris amb força a establiments i empreses han disminuït un 24,73% i un 19,63% respectivament. En referència al 'modus operandi' que han usat els lladres per entrar a les empreses destaquen, sobretot, els forçaments de porta i de finestra. Pel que fa als establiments, la forma d'accés més habitual han estat els forçaments de portes i de persianes. Seguint la tendència de tot Catalunya, les estafes també pugen a la Catalunya Central un 22,36%.  Pla ha destacat, sobretot, les estafes que es cometen a través d'Internet que considera que són "molt difícils" de disminuir. Per això, els mossos procuren informar la població a través de xerrades dels perills que comporta donar dades personals a través d'Internet, ja que "t'estàs despullant davant d'algú que no saps qui és", ha expressat Pla.  40.600 hores contra el terrorisme jihadista  Els mossos de la Regió Policial Central han destinat un total de 40.600 hores en els últims sis mesos en la lluita contra el terrorisme jihadista. Pla ha explicat que cada dia s'organitzen entre 12 i 13 controls a les vies de comunicació de les comarques centrals, com al peatge de la C-16 a Sant Vicenç de Castellet (Bages). El comissari ha relatat que aquests controls són un factor nou dins de la dinàmica de treball dels Mossos i ha destacat "el gran esforç" del cos per a dur-los a terme. En aquest sentit, ha apuntat que els esforços pel 2016 en la lluita antiterrorista seran els mateixos i ha recordat que l'estat espanyol encara es troba en alerta 4.  La sinistralitat a la C-55, una prioritat Una de les carreteres prioritàries dels Mossos a la Catalunya Central és la C-55 pel seu alt grau de sinistralitat. Pla considera que amb les mesures que el Govern està duent a terme a la via, com la instal·lació de barreres de separació 'New Jersey' es reduiran els xocs frontals, una de les principals causes de mort dels conductors. Amb tot, el comissari ha deixat clar que aquesta mesura no serà la "panacea" perquè "la carretera és la que és, amb un carril per sentit i, per tant, les retencions continuaran sent-hi".  Precisament, diversos col·lectius del Bages han criticat que la instal·lació de barreres 'New Jersey' poden provocar importants retencions a la carretera i la via es pot convertir en una "ratonera". Pla ha contestat que la carretera contempla cada dos quilòmetres espais per donar la volta i ha assegurat que "has de triar entre tenir molta seguretat o molta retenció i això ho tenim clar". A més, ha afirmat que han mesurat el temps que tardaven abans les ambulàncies o serveis d'emergències per arribar al lloc del sinistre i el que es triga ara i "no hi ha una afectació molt gran".

Summary: Baixen un 2% els delictes a la Catalunya Central, però repunten els abusos sexuals i els robatoris amb força a domicilis


Figueres controlarà la qualitat de l'aire a la ciutat a través dels parquímetres. L'empresa municipal Fisersa renovarà 36 màquines repartides arreu de la ciutat, que incorporaran uns sensors que mesuraran el soroll, el diòxid de nitrogen, les partícules en suspensió i el diòxid de carboni. "L'objectiu és recollir informació útil a temps real per conèixer els nivells de contaminació i la qualitat de l'aire", explica l'Ajuntament. El sistema, que s'anomena 'Park and Breathe', aprofita els parquímetres per instal·lar sensors situats a l'alçada de les orelles i les vies respiratòries dels ciutadans. El funcionament és molt senzill. Els sensors mesuren periòdicament els diferents paràmetres: humitat, temperatura, soroll, diòxid de nitrogen i partícules en suspensió. Les dades recollides s'envien a un servidor i es classifiquen en diferents paràmetres.   La renovació dels parquímetres s'ha aprovat al Consell d'Administració de Fisersa que ha tingut lloc aquest divendres al migdia. El conseller delegat de Fisersa, Pere Casellas, ha explicat que introduir "aquest sistema ens permetrà conèixer la qualitat de l'aire i poder treballar en el desenvolupament de polítiques que ens ajudin a reduir la contaminació a la ciutat".

Summary: Figueres controlarà la contaminació de l'aire a través dels parquímetres


La FLG-Associació de Famílies LGTBI critica en una carta oberta al PSOE un argumentari intern del partit per tenir un ideari "trànsfob". El contingut de l'argumentari -publicat a les xarxes i recollit per alguns mitjans- és segons l'associació una defensa "a ultrança" del binarisme que tanca les portes del feminisme a la diversitat per "condemnar-la". Concretament, lamenten que el document parli de "nous conceptes ambigus" i de "manipulació interessada". "Ser trans o sentir-se persona no binària no és un caprici ni una elecció", afirmen des de l'associació demanant un "esforç" per recollir aquesta realitat en futures lleis. "Ens avergonyeix que un partit progressista s'acovardeixi davant del repte de legislar de forma més inclusiva", diuen. En la carta oberta, remarquen que els drets de les persones trans, no binàries, intersexuals i LGB "mai interfereixen en els drets de les dones". "Al contrari, totes dues lluites tenen un enemic comú: el patriarcat", conclouen.  En definitiva, demanen al PSOE "que no s'aferri a un sol subjecte polític i jurídic amb uns atributs físics determinats i amb una orientació sexual determinada".  Lamenten que el posicionament fixat pels socialistes en l'argumentari intern "restringeix la multiplicitat de dones a una de sola" que és la dona heterosexual amb genitals femenins.

Summary: L'associació de famílies LGTBI denuncia que un argumentari intern del PSOE té un ideari "trànsfob"


Els reis d'Espanya, Felip VI i Letizia, han tancat aquest divendres la seva agenda a comarques gironines participant a la trobada anual 'Rescatadors de talent'. L'acte, que aplega uns 400 joves, s'ha celebrat a l'hotel Camiral, situat dins el complex PGA de Caldes de Malavella (Selva). Després de la ponència inaugural, els monarques s'han dirigit a una carpa, on durant una mitja hora han estat conversant amb els joves que han assistit a la jornada i els seus mentors. Aquest 2018, els actes organitzats per la Fundació Princesa de Girona (FPdGi), que inclouen tant l'entrega de premis com aquesta jornada posterior, són els que han generat més rebuig social i polític. Hi ha hagut protestes tant aquest dijous als voltants del Mas Marroch com aquest divendres a l'entrada del PGA. I cap representant de la Generalitat ni de l'Ajuntament de Girona ha assistit als actes. Després de presidir l'entrega dels Premis FPdGi, els reis d'Espanya han assistit aquest divendres a la jornada anual 'Rescatadors de talent'. Aquest programa de la Fundació, que integra i amplia el que abans era 'Apadrinant el talent', promou l'ocupabilitat dels joves d'entre 20 i 30 anys fomentant la seva mobilitat laboral entre comunitats autònomes. A la jornada d'aquest divendres, que s'ha celebrat a l'hotel que hi ha dins el recinte del PGA, hi han assistit uns 400 joves. Després de la ponència inaugural de la ciberantropòloga Amber Case, que s'ha centrat en apel·lar a una tecnologia calmada que "amplifiqui" el millor de la humanitat, els reis d'Espanya s'han reunit amb els joves i els seus mentors. Felip VI i Letizia Ortiz han entrat en una carpa, on s'hi han estat una mitja hora conversant amb els participants de la jornada 'Rescatadors de talent'. Poc després de les dotze del migdia, els reis d'Espanya han posat punt final a la seva agenda a les comarques gironines.  El programa ha continuat després amb quatre tallers simultanis per als joves i un altre per als mentors, que s'han centrat en com es poden utilitzar les noves tecnologies a l'hora de buscar feina.  A l'hora d'inscriure's a la jornada, els 400 joves assistents van poder escollir una de les quatre opcions de tallers que se'ls proposaven: 'Comunicació i influència', 'Play with the future NOW', 'Descobreix el teu potencial amb el mètide Insights Discovery' i 'La cerca de candidats ha canviat, Estàs preparat per al social recruiting?'. En paral·lel, els mentors han assistit al programa 'La intel·ligència emocional en la mentoria'. Rebuig social i polític Els actes d'aquest 2018 són els que han generat més rebuig social, però també polític, dels que ha organitzat la FPdGi al llarg dels darrers anys. I on les conseqüències de l'1-O hi han estat palpables. Ahir, es van convocar fins a tres protestes simultànies per part dels CDR coincidint amb l'acte de lliurament de guardons al Mas Marroch de Vilablareix (Gironès). I avui, n'hi ha haguda una altra –que ha concentrat una vintena de persones- a les portes del PGA. Però les absències més rellevants han estat les polítiques. De  fet, cap representant de la Generalitat ni tampoc dels ajuntaments han assistit als actes. I el de Girona, fa mesos, ja va denegar el permís a la FPdGi per fer servir l'Auditori-Palau de Congressos, cosa que els ha obligat a trobar una ubicació alternativa.  A més, ahir al vespre, Caldes de Malavella va mostrar el seu rebuig a la presència de Felip VI inaugurant la nova plaça U d'Octubre del municipi. Un acte que també tindrà el seu ressò a Vilablareix aquest dilluns vinent. I és que l'Ajuntament, a les vuit del vespre, també inaugurarà una plaça U d'Octubre al poble. A l'acte hi assistiran l'alcaldessa de Girona, Marta Madrenas, i els alcaldes d'Aiguaviva i Sant Julià de Ramis, Joaquim Mateu i Marc Puigtió (els tres consistoris que han interposat la querella conjunta per les càrregues policials durant el referèndum).

Summary: Els reis d'Espanya tanquen la seva agenda a comarques gironines participant a la trobada 'Rescatadors de talent'


El president del Senat i candidat de PSC a la cambra alta, Manuel Cruz, creu que els socialistes s'estan "quedant sols a dreta i esquerra" en el diàleg perquè no troben "la mateixa voluntat de dialogar". En un míting a Premià de Mar, Cruz ha dit que els independentistes "diuen que volen dialogar" i que després no els dirigeixen la paraula. Concretament, ha fet referència al president, Quim Torra, que "s'omple la boca dient que volia dialogar amb Sánchez i no es dirigia als partits de l'oposició al Parlament ni als altres ciutadans de Catalunya". "Torra, als no independentistes no ens dona ni el 'bon dia', directament no existim", ha carregat. D'altra banda, Cruz ha afirmat que Catalunya s'ha convertit en la "fantasia del conservador" perquè el Govern "no existeix" i "el Parlament no legisla".

Summary: Cruz creu que el PSC "s'està quedant sol en el diàleg" perquè l'independentisme "no dirigeix la paraula"


El president de Cs, Albert Rivera, ha afirmat que "per fi s'ha fet justícia" amb la publicació aquest dilluns de la sentència del Tribunal Suprem (TS) i ha afegit: "Avui hem guanyat els bons, els demòcrates, els que defensem la democràcia". En roda de premsa al Congrés, ha afirmat que els "demòcrates" no volien venjança però que tampoc volen "privilegis" per als condemnats i que vigilaran que així sigui. D'altra banda, ha demanat al president del govern en funcions, Pedro Sánchez, que convoqui una reunió urgent d'Estat per analitzar "què fer" a Catalunya davant les mobilitzacions convocades després de la sentència.

Summary: Rivera: "Avui hem guanyat els bons, els demòcrates, els que defensem la democràcia"


Alberto Fernández Díaz recorda el conveni  entre hotelers i Ajuntament de l'Hospitalet de Llobregat i el trasllat de la pista de gel  ACN Barcelona.-El president del grup municipal del Partit Popular (PPC), Alberto Fernández Díaz, considera que la política sobre activitat turística de BComú no fa més que "expulsar l'activitat econòmica de Barcelona". Critica la "suspensió indiscriminada" de llicències i lamenta que altres ciutats s'estigui aprofitant d'aquesta situació. Ha posat com a exemple l'Hospitalet de Llobregat, que ha signat aquesta setmana un conveni amb el Gremi d'Hotels de Barcelona per fomentar el creixement hoteler a la ciutat. També ha recordat que l'Hospitalet ha acollit aquestes darreres festes nadalenques la pista de gel després que el govern de Colau renunciés a què s'instal·lés novament a la plaça de Catalunya.   Fernández demana que s'aixequi "parcialment la moratòria turística" ja que la mesura imposada per Barcelona en Comú "és indiscriminada i perjudica el futur de les inversions de Barcelona". El dirigent popular ha assenyalat que el turisme representa el 14% del Producte Interior Brut (PIB) de Barcelona, motiu pel qual assegura que "la moratòria no és la solució". "L'Ajuntament no pot crear inseguretat jurídica i atacar la capacitat de creixement de la nostra ciutat per tal de gestionar el turisme", ha afegit. Per la seva banda, el regidor popular Javier Mulleras ha fet esment en declaracions recollides en un comunicat de la darrera reunió municipal sobre turisme de la que ha criticat "les traves que s'imposen a l'activitat turística". "Ada Colau porta set mesos perduts", ha lamentat Mulleras, qui li ha exigit que doni a conèixer de manera immediata la seva proposta definitiva d'allotjaments turístics a Barcelona. "Que deixi d'amagar-se en reunions en les que el govern no presenta propostes, i comenci a prendre decisions", ha reclamat a l'alcaldessa.

Summary: El PPC critica la política sobre turisme de Colau i l'acusa "d'expulsar l'activitat econòmica" de Barcelona


La Generalitat, el Consell Comarcal del Pla de l'Estany i l'Ajuntament de Banyoles s'han compromès aquest dijous a executar les actuacions del "Full de ruta d'atenció per a persones amb la condició de complexitat derivada de salut mental al Pla de l'Estany". Entre les mesures incloses, es vol millorar les actuacions coordinades en matèria d'atenció domiciliària en el cas de pacients crònics complexes en salut mental o lluitar contra l'estigma que la societat en general associa a aquests malalts i als seus familiars. L'any passat els serveis socials comarcals del Pla de l'Estany en coordinació amb els serveis de salut van atendre 321 persones en situació de dependència, un 70% de les quals eren majors de 79 anys. Ara s'incorpora la salut mental en aquesta cartera de serveis. La Generalitat, el Consell Comarcal del Pla de l'Estany i l'Ajuntament de Banyoles s'han compromès aquest dijous a executar les actuacions del "Full de ruta d'atenció per a persones amb la condició de complexitat derivada de salut mental al Pla de l'Estany". Han signat el document el director del Pla Interdepartamental d'Atenció i Interacció Social i Sanitària (PIAISS), Albert Ledesma; un representant dels Serveis Territorials de Benestar Social i Família a Girona; una representant dels Serveis Territorials de Salut a Girona; l'alcalde de Banyoles, Miquel Noguer; el president del Consell Comarcal del Pla de l'Estany, Jordi Xargay, la regidora de Benestar social de Banyoles i consellera comarcal de Benestar social, Ester Busquets; i el director de l'àrea de Benestar Social del Consell Comarcal, Antoni Pérez. Tots ells integren l'òrgan territorial de govern que ha d'executar el Pla. El PIAISS va ser creat per la Generalitat l'any passat amb l'objectiu de promoure "un instrument d'acció per abordar una atenció centrada en les persones, integral i integrada, eficient i de qualitat, i que ha de possibilitat la implicació i la participació de tots els agents del sistema de salut i dels sistema social". Aquest Pla estableix la creació d'un òrgan de govern territorial a nivell local per tal d'afavorir un entorn més proper i de treball conjunt permanent.  En el cas del Pla de l'Estany, aquest òrgan es va crear el passat mes de juliol i en la reunió d'avui s'ha aprovat el full de ruta on es dóna llum verda a les primeres accions d'implementació que es recullen en el document. La primera d'elles fa referència a la coordinació dels equips bàsics d'atenció social i de les àrees bàsiques de salut per atendre pacients complexes de salut mental, establint un ruta per al seguiment de cada cas, creant un grup operatiu de funcionament i la definició d'un llistat de persones susceptibles de ser incloses en el Pla als diversos municipis de la comarca. La salut mental s'inclou en un programa informàtic pioner El conveni establert anteriorment entre l'Institut Català de la Salut, la Clínica Salus Infirmorum i el Consell Comarcal per tal de compartir dades a través d'un únic programa informàtic es començarà a aplicar en l'àmbit de la salut mental per tal de millorar el sistema de la gestió d'informació amb l'objectiu que el sistema de serveis socials i el sanitari puguin compartir, avaluar i decidir sobre els diferents casos que es presentin i establir uns objectius comuns d'actuació. Aquest conveni que comparteix dades es gestiona a través de la CASSDEP (Comissió d'avaluació i seguiment sectoritzat de la dependència) que és una proposta d'atenció integrada entre els serveis socials comarcals del Pla de l'Estany i els serveis de salut per tal de garantir l'accessibilitat i la continuïtat assistencial de les persones en situació de dependència. Aquesta iniciativa pionera ja ha rebut diversos reconeixements. Es tracta de mantenir un registre únic dels usuaris i oferir-los una cartera de serveis i de recursos unificada, la qual cosa permet una agilitat en l'assignació dels recursos i millor l'atenció a les persones. L'any passat el servei va atendre 321 persones, un 70% de les quals eren majors de 79 anys. Ara s'incorpora la salut mental en aquesta cartera de serveis. Finalment, el full de ruta aprovat avui també incidirà en la millora de les actuacions coordinades en matèria d'atenció domiciliària en els pacients crònics complexes en salut mental, fomentant un servei personalitzat i que optimitzi tots els recursos disponibles. Finalment es lluitarà contra l'estigma que representa generalment en la societat actual la problemàtica de la salut mental i que inclou tant les persones afectades com les seves famílies.

Summary: El Pla de l'Estany treballa en un pla integral d'atenció a les persones amb problemes de salut mental


L'Institut Català de les Dones (ICD) promourà que s'incorpori la perspectiva de gènere a 50 equipaments culturals públics, tal com han anunciat aquest dimarts la presidenta de l'ICD, Núria Balada, i la directora de l'Observatori Cultural de Gènere (OCG), Maria Àngels Cabré. El projecte pretén ser un suport per als equipaments culturals per avançar en el compliment de la Llei d'igualtat efectiva de dones i homes que determina que cal fer visible l'experiència de les dones i promoure la igualtat en tots els àmbits i nivells de la creació i gestió cultural. La presidenta de l'ICD ha afirmat que "cal fer justícia al talent femení i acabar amb la seva infrarepresentació". De la seva banda, Cabré ha ressaltat que es tracta d'una intervenció "amable" que servirà a cada centre cultural de diagnòstic, però també de definició dels reptes i les actuacions a emprendre. Aquesta mirada, ha afegit, s'ha de posar tant sobre la programació, com en l'anàlisi dels públics, l'equip de treball o la comunicació, entre d'altres. El projecte d'intervenció es desenvoluparà en els propers mesos i els centres s'escolliran per la representativitat en una àrea de la cultura i amb criteris d'equilibri territorial. Les conclusions del projecte es presentaran a finals d'any o inicis del 2019 i serviran de diagnòstic de la implementació de la Llei d'igualtat en el sector de la cultura i per a la presa de decisió sobre les mesures a emprendre. En els darrers cinc anys l'OCG ha col·laborat amb diversos sectors per divulgar informes que denuncien la manca de dones en la programació cultural.

Summary: L'Institut Català de les Dones promou incorporar la perspectiva de gènere a 50 equipaments culturals públics


A partir d’ara, anar al dentista ja no serà el mateix. Els 	odontòlegs hauran de canviar protocols i reorganitzar espais i 	tècniques per poder atendre als seus pacients amb total seguretat.   Els pacients hauran d’acostumar-se a passar un rigorós control, 	sotmetre’s a un exhaustiu procés de desinfecció i equipar-se amb material de protecció abans d’entrar a la consulta. Després de vuit setmanes, el Centre Dental Les Escoles, ha dissenyat un eficient protocol de desinfecció que utilitza l’àcid hipoclorós i la llum ultraviolada com a base per evitar el contagi.  Les clíniques dentals s’estan adaptant a la nova realitat per poder reprendre o continuar la seva activitat habitual i garantir la seguretat dels seus pacients. En aquest sentit, el Centre Dental Les Escoles, una de les poques clíniques que ha pogut mantenir obert durant la crisi sanitària, ha dissenyat un protocol d’actuació i desinfecció eficient contra la Covid-19 que evita el contagi de les persones que acudeixen per tractar-se. Tot i així, els usuaris han d’assumir que, a partir d’ara, anar al dentista no serà el mateix. Des del passat 14 de març, són moltes les clíniques dentals que s’han vist obligades a tancar per no poder garantir la seguretat dels seus pacients al no disposar de material de protecció, instal·lacions adequades ni productes de desinfecció. Ara, després de vuit setmanes, la majoria està buscant fórmules per recuperar l’activitat. Durant aquest temps, la Dra. Rosa Mari Ros, directora del Centre Dental Les Escoles, ha acumulat experiència i ha elaborat un decàleg amb els punts més destacats sobre com serà la tornada al dentista d’usuaris i professionals: Cribatge telefònic. Uns dies abans de la visita, el pacient rebrà una trucada telefònica en la que se li preguntarà si en els 14 dies previs ha tingut febre, constipat, tos seca, dificultats respiratòries, dolor muscular o mal de cap; ha estat en contacte amb persones amb símptomes semblants o amb algú que hagi donat positiu en Covid-19. Protecció del pacient a la seva arribada. A l’entrar al centre, el pacient haurà de netejar-se les sabates fregant-les sobre una catifa mullada amb àcid hipoclorós i se li donaran uns peücs de plàstic, se li prendrà la temperatura amb un termòmetre per infrarojos, se li aplicarà gel desinfectant a les mans i se’l vestirà amb mascareta i casquet. És recomanable que els usuaris acudeixin a la clínica amb la seva mascareta, però si no ho fan, se’ls haurà de proporciona una. Finalment, abans d’entrar al box, hauran de rentar-se les mans amb aigua i sabó i, posteriorment, els auxiliars hauran de desinfectar tots els objectes i superfícies amb els que el pacient hagi tingut contacte. Acompanyament de pacients. És aconsellable que les persones acudeixin a les clíniques dentals soles a no ser que sigui estrictament necessari. L’acompanyant haurà de seguir el mateix protocol de desinfecció i protecció que el pacient i no podrà entrar al box si no és per un motiu excepcional. Protecció dels professionals. Als centres, les persones es trobaran amb el seu equip de professionals de confiança, però el seu uniforme serà diferent, ja que ara, la seva equipació constarà de bata EPI, pantalles protectores o mascaretes, casquets de roba, guants, etc. i aquest material haurà de renovar-se entre pacient i pacient. Prevenció. Per prevenir qualsevol possibilitat de contagi, abans d’iniciar el tractament, el pacient glopejarà amb un col·lutori amb preparació clínica d’aigua oxigenada rebaixada a l’1%, la qual cosa disminuirà la potencial càrrega viral.  Adaptació de protocols en els tractaments. A l’hora de realitzar els tractaments, s’hauran d’introduir alguns canvis. Així, les radiografies intraorals es substituiran sempre que sigui possible per ortopantomografies (radiografia panoràmica dental) o TAC’s, que evitaran un increment de la secreció de saliva, un fluid potencial de contagi. S’intentarà evitar la utilització d’instrumental rotatori per disminuir la producció d’aerosols i quan no es pugui evitar, s’aplicarà al pacient un dic de goma (element que manté el camp operatori net i sec de saliva, tos i sang), ja que aquest redueix les possibilitats de contagi en un 70%.  Desinfecció constant. Per garantir la màxima seguretat del pacient, és fonamental que tot el material, superfícies, instal·lacions i l’aire estiguin sempre nets. Per aconseguir-ho, existeixen diverses eines i mecanismes. El lleixiu és una bona opció per a l’instrumental, mobiliari i zones compartides, però l’àcid hipoclorós -oxidant altament eficaç contra virus, bacteris i fongs- resulta 80 vegades més efectiu i s’evapora abans sense deixar cap residu, per la qual cosa redueix el temps que ha de passar fins que l’espai o equips es puguin tornar a fer servir.  Per purificar l’aire, és recomanable instal·lar un sistema purificador ambiental en l’equipament de ventilació i climatització. Aquest ha de produir oxidants naturals no agressius i estar indicat per a llocs on la bioseguretat és prioritària (hospitals, laboratoris, centres de salut, escoles, etc.). En aquest sentit, els dispositius que expandeixen radicals hidroxils (OH) també resulten eficaços. Finalment, la utilització de llum ultraviolada, que és compatible amb l’aplicació d’àcid hipoclorós, elimina els gèrmens nocius. Reordenació de les agendes, l’espai i l’equip. El pacient haurà de ser més flexible a l’hora de concertar la visita i entendre que les clíniques dentals hauran de reduir la seva capacitat de feina perquè no es podran utilitzar tots els box alhora ni tampoc tots els professionals podran estar presents a les instal·lacions al mateix temps. L’ús dels gabinets haurà de ser rotatori i s’hauran de deixar descansar després de cada tractament, ja que la Covid-19 sobreviu al voltant de 3h. en ambients carregats amb aerosols sempre que la clínica no vaporitzi amb àcid hipoclorós. Pagament amb targeta. Seguint les recomanacions de les autoritats, el cost de la consulta i/o tractament s’haurà d’abonar amb targeta de crèdit.  Aquests són alguns dels canvis que la nova realitat provocada per la Covid-19 comportarà en les clíniques dentals, però que són claus per poder garantir la seguretat dels pacients i del personal. La Rosa Mª Ros és conscient que “tot aquest protocol pot resultar ferragós pels usuaris, però serà imprescindible durant els propers mesos i fins que no hi hagi una vacuna. La població s’ha de mentalitzar que, ara, necessitarem més temps per anar a la consulta i sotmetre’s a determinades accions, però pot acudir amb absoluta tranquil·litat, ja que actualment, els centres sanitaris, entre els que s’inclouen les clíniques dentals, són espais segurs. Les mesures de protecció, higiene i desinfecció que s’apliquen no es duen a terme enlloc més”.  Més de mil persones ateses. Des del passat dia 16 de març, data en la que el Centre Dental Les Escoles va iniciar el servei d’atenció odontològica urgent, ha atès a més de mil persones, 880 de manera presencial a la clínica.  (L’ACN no assumeix cap responsabilitat derivada de la informació d’aquest comunicat i no respon davant tercers sobre el seu contingut.)

Summary: COMUNICAT:Les clíniques dentals s’adapten a la nova realitat provocada per la Covid-19


L'advocat de Cuixart es queixa que l'actuació del magistrat està deixant les defenses en una situació "d'indefensió" ACN Barcelona.-Benet Salellas, advocat de Jordi Cuixart, ha opinat aquest divendres que l'actuació de Manuel Marchena dijous "podria ser un indici que el tribunal ja té un prejudici sobre els fets", fet que "compromet la imparcialitat que ha de tenir qualsevol tribunal". En declaracions a Catalunya Ràdio, Salellas s'ha referit a la pregunta que no va permetre que la fiscalia fes al major Josep Lluís Trapero però que després va decidir formular ell. L'advocat ha criticat que Marchena estigui "canviant les regles sobre la marxa", adaptant a cada moment el procediment "segons li convé". "Això és trencar les normes del procediment i és col·locar les defenses en una situació d'indefensió", ha conclòs. Salellas ha remarcat que el Tribunal Europeu de Drets Humans ha considerat que per aquest tipus d'intervencions "d'ofici" es pot comprometre la imparcialitat d'un jutge, "perquè pot estar demostrant implícitament que el tribunal ja té una opinió formada i busca en les respostes dels testimonis que es confirmi".

Summary: Salellas creu que l'actitud de Marchena pot comprometre la imparcialitat del tribunal


La jota catalana ha estat la protagonista del concert inaugural de la 21a edició del Festival de cançó d’autor BarnaSants, aquest dijous, al Teatre Joventut de L’Hospitalet de Llobregat. Seu habitual del festival, i enguany celebrant el seu 25è aniversari, ha acollit l’espectacle ‘Jotes de combat: compromís i poesia” amb què Barnasants reivindica l’origen reivindicatiu d’aquest pal musical, i el seu arrelament a diversos indrets dels territoris de parla catalana. Arturo Gaya i els seus companys de Quico el Cèlio, el Noi i el Mut de Ferreries han liderat aquesta producció pròpia del festival en col·laboració amb el Tradiconàrius, en companyia de Miquela Lladó, Eva Dénia i Eliseo Parra.  Segons la llegenda, la jota va ser inventada per Aben Jot, un poeta àrab revolucionari que va ser expulsat de València per la seva rebel·lia. Des de llavors, ha format part del repertori de molts artistes de parla catalana. Així ho ha recordat Arturo Gaya a l’inici del concert, en un escenari on l’acompanyaven la mallorquina Miquela Lladó, la valenciana Eva Dénia i l’aragonès Eliseo Parra, i una banda formada per Jordi Fusté, Josep Lanau ‘Mitxum’, Kike Pellicer, Sergi Molina, Merxe Martínez, Xavier Lozano, i com a artistes convidats el dolçainer Pau Puig i la rondalla del Guardet Lo Cantado. L’espectacle inaugural del Barnasants, ‘Jotes de combat: compromís i poesia’, ha donat veu a alguns d’aquests artistes dels territoris de parla catalana que entonen la jota, però també hi ha hagut temps per als cants de batre, fandangos, seguidilles i boleros. “Cançons per la revolta i la millora de la societat” en el seu origen, subratlla el festival per mitjà del seu director, Pere Camps.  Camps ha pronunciat com sempre el discurs inaugural del festival, en un auditori que no era ple del tot i amb molts convidats, com l’alcaldessa de L’Hospitalet, Núria Marín, i alguns regidors de la ciutat i també de Barcelona. El director del certamen ha reiterat “el sistema de valors innegociable” en què opera el Barnasants: la pau, la llibertat, la fraternitat, la solidaritat, la justícia social i la laïcitat, ha apuntat. “El que jo anomeno sempre les sobiranies, en plural. I res més, només recordeu que sense cultura, guanyen ells”, ha conclòs Camps.  Aquest primer tast del festival obre una programació de més d’un centenar de concerts molt repartits, com sempre, per la geografia catalana, i essencialment en petits auditoris. Entre aquesta data i el 21 d’abril passaran pel festival alguns dels noms més destacats de la cançó d’autor –en un sentit ampli- de parla catalana, europeus i llatinoamericans.  Els artistes de més renom que enguany programa el festival són el francès Dominique A, el clàssic del certamen Paco Ibánez, Joan Isaac, Jabier Muguruza, Toti Soler, Marina Rossell, Maria del Mar Bonet, Martirio, Joan Isaac o Dani Flaco. Per bé que també hi actuaran altres artistes menys habituals del festival, i que li confereixen una personalitat més eclèctica. És el cas de Verdcel, David Carabén (en solitari), Joan Colomo, Sanjosex, Carlos Sadness, Yacine & the Oriental Groove, Rozalén o Tori Sparks i Calamento, entre altres. Països Catalans: de l’Alguer a la Catalunya Nord En aquesta nova edició del BarnaSants la gran família musical dels Països Catalans hi serà al complet, amb noms tan interessants com Marina Rossell, Cris Juanico, Mirna, Ivette Nadal, Rusó Sala, Gemma Humet, Enric Hernáez, Toti Soler, Guillem Ramisa, Joan Colomo, Paco Ibánez, Xavier Baró, Dani Flaco, Arturo Gaya i Laia Oliveras, Carlos Sadness, Claudio G.Sanna que representarà l’Alguer, o bé Pere Figueras de Ponellà, la Catalunya Nord, entre d’altres. També hi seran presents les Illes, amb el concert del menorquí Guiem Soldevila i amb un concert molt especial a Alcoi de Maria del Mar Bonet. Pau Alabajos, Joan Amèric, Andreu Valor o Feliu Ventura són alguns dels artistes del País Valencià que també formaran part de l’extensa programació de BarnaSants 2016. Un abril llatinoamericà, amb un focus posat a Veneçuela Aquest any el BarnaSants presenta un focus especial a Veneçuela, acollint quatre concerts especials de cantautors del país: Cecilia Todd, Amaranta i José Delgado vindran fins a Barcelona a mostrar les seves darreres creacions al mes d’abril. Tots junts oferiran el Concert x Veneçuela, el 9 d’abril a Luz de Gas, en què les seves veus s’uniran a les dels cantautors catalans, per oferir a la recta final del BarnaSants un homenatge “a la lluita per la transformació social i cultural a la República Bolivariana de Veneçuela”. Pel que fa a la resta de Llatinoamèrica, el festival ha programat les actuacions de dos uruguaians també el mes d’abril: Daniel Viglietti i Daniel Drexler. Finalment, la cubana Aurora Feliù (filla de Vicente Feliù, fundador del Movimiento de la Nueva Trova a Cuba) presentarà el seu repertori propi el dia 1 d’abril al Harlem Jazz Club.

Summary: El BarnaSants 2016 arrenca al so de la jota catalana i reivindicativa


El Govern ha aprovat la modificació del Pla Econòmic i Financer d’Inversions (PEF) en construccions escolars del Departament d’Educació amb la incorporació de disset noves actuacions per un import total de 91.002.142 euros. De les disset, un total de deu són de nova construcció i set són de gran reforma i ampliació. Les construccions s'edificaran a través de l'empresa pública Infraestructures de la Generalitat de Catalunya. També s'ha ampliat la partida de les obres de reforma d'ampliació i millora (RAM) amb un total de 75 MEUR fins al 2026. En concret, la del 2020 s'incrementa a 17 MEUR.  D'altra banda,  s’ha aprovat la dotació de 21 milions d’euros per desenvolupar un Pla d’ampliacions per fases per a donar resposta a les necessitats d’escolarització i evitar instal·lar construccions provisionals. A més, el PEF incorpora una modificació de la definició de l’Institut Escola Sala Badrinas de Terrassa, de l’Institut Salvador Sunyé de Salt, de l’institut La Sagrera de Barcelona i de l’escola Trenta Passos de Barcelona.  L’increment del PEF Inversions del Departament d’Educació, amb totes aquestes modificacions i altres adaptacions de les construccions ja existents, és de 201.224.392 euros. En concret, es construirà la nova Escola l'Àlber a Albesa (2.785.000 euros), l'escola Gonçal Comellas a Avinyonet de Puigventós (4.400.000), l'Institut Escola Cal Maiol al districte de Sant de Barcelona (8.893.571,15), l'Institut Escola Salvador Vilarassa a Besalú (4.200.0000), l'Escola el Bosc de Rubí (4.400.000), l'Escola Alzines Balladores a Sant Feliu de Buixalleu (3.600.000) la de Sant Jordi a Sant Julià de Llor i Bonmatí (4.400.000), l'Institut Escola Viladecans (8.893.571,15), l'Institut Vilafant (8.320.000) i l'Escola Bernardí Tolrà a Vila-rodona (3.570.000). S'ampliarà i reformaran també l'Institut Escola de Castellterçol (4.070.000), l'Institut Joan Miró de Cornellà (5.166.00), l'Institut Celestí Bellera a Granollers (5.166.000), l'Escola Camps Elisis a Lleida (2.520.000), l'Institut Escola 3 d'abril a Móra la Nova (4.914.000), l'Institut de Roquetes (1.890.000) i l'Institut Escola l'Arrabassada a Tarragona (4.914.000).

Summary: El Govern aprova 10 noves construccions i 7 grans actuacions en centres educatius per valor de 91 MEUR


Els Mossos d’Esquadra van detenir dijous dos homes de 47 i 50 anys, veïns de Reus, com a presumptes autors d’un delicte de robatori amb força. Els individus van ser enxampats quan forçaven la porta d’un immoble. Una trucada al 112 va alertar una patrulla dels mossos que estava fent tasques de prevenció a la zona. Ràpidament, els agents van arribar al lloc i van observar dos individus amb una palanca manipulant una porta. Els homes van amagar-se darrera d’uns matolls en un carrer proper. Una segona patrulla va ajudar a tancar la zona i els agents van acabar interceptant els homes. En l’escorcoll, els homes portaven a sobre un tornavís. A més, un cop comprovat l’immoble on s’estava produint el robatori, els mossos van veure que el vidre de la porta estava trencat i hi havia encara una eina col·locada per fer palanca. Els detinguts, que sumen entre els dos 15 antecedents policials, han passat aquest matí a disposició del Jutjat d’Instrucció en funcions de guàrdia de Reus.

Summary: Detenen dos homes enxampats 'in fraganti' quan intentaven robar en una casa a Reus


Les autoritzacions de residència i treball de ciutadans estrangers que vencin durant l'estat d'alarma es prorrogaran durant sis mesos automàticament. Així ho determina una ordre ministerial publicada aquest dimecres al Butlletí Oficial de l'Estat (BOE). La norma, impulsada per la Direcció General de Migracions, busca "evitar que els ciutadans estrangers puguin trobar-se, de manera involuntària i a conseqüència de la suspensió de terminis administratius, en una situació d'irregularitat sobrevinguda", diu l'ordre. Així doncs, des del final de l'estat d'alarma, els ciutadans estrangers tindran sis mesos de vigència dels permisos de residència i treball sense necessitat que les Oficines d'Estrangeria emetin resolucions individuals.  Es veuran prorrogades les autoritzacions temporals de residència i treball, les autoritzacions d'estança per estudis, mobilitat d'alumnes, pràctiques no laborals o serveis de voluntariat previstes en la normativa d'estrangeria. També es prorrogaran els permisos que expiressin en els noranta dies naturals previs a la data en què es va decretar" l'estat d'alarma. La pròrroga s'iniciarà l'endemà de la caducitat de l'autorització i durarà sis mesos a partir de l'aixecament de l'estat d'alarma.

Summary: L'Estat prorroga durant sis mesos automàticament les autoritzacions de residència i treball de ciutadans estrangers


La consellera de Salut, Alba Vergés, ha emplaçat els grups parlamentaris a assolir un "consens" per acabar amb les retallades que s'han produït en els últims anys al sistema de salut català. Durant la sessió de control al Govern, Vergés ha dit que cal "enfortir" la sanitat catalana i s'ha mostrar convençuda que, havent patit la pandèmia de la Covid-19, totes les formacions treballaran per fer-ho possible. La titular de Salut ha demanat així acabar amb una "època de retallades" i abordar les "reivindicacions dels professionals". Ha recordat que cal tirar enrere una retallada del 5% dels sous impulsada per un govern de l'Estat liderat pel PSOE.   Vergés ha aplaudit que durant la pandèmia els professionals sanitaris hagin fet un important esforç per afrontar la crisi. Entre d'altres, ha parlat d'impulsar la formació dels treballadors, potenciar l'atenció primària perquè sigui un "eix vertebrador" del sistema i augmentar les places de MIR.

Summary: Vergés demana "consens" al Parlament per acabar amb les retallades del sistema de salut català


El nombre de turistes estrangers arribats a Catalunya a l’octubre se situa en 1.655.610 persones, el 10,6% més que a l’octubre de l’any passat, segons l’Estadística de Moviments Turístics a les Fronteres (Frontur) publicada per l’Institut Nacional d’Estadística (INE). Aquesta xifra és la més gran fins ara aconseguida a Catalunya en un mes d’octubre de la sèrie històrica de Frontur que comença el 2015. Catalunya va ser a l’octubre el territori de l’Estat amb més turistes estrangers de tot l’Estat concentrant el 21,7% del total dels forans arribats. Els 10 primers mesos, els estrangers que han visitat Catalunya han sumat 17,1 milions de persones, amb una caiguda de l’1,2% en relació amb el mateix període del 2017.

Summary: El nombre de turistes estrangers augmenta el 10,6% a l'octubre en relació amb l’any passat


El darrer cinquè premi de la rifa de Nadal, el 22253, ha caigut en diversos punts de Catalunya i de l'Estat.  L'administració de Barcelona del carrer Castillejos ha estat premiada amb dos dècims, la de la plaça Universitat, situada al número 1, amb un dècim i la del Carrer valència número 80 amb un altre. A Tarragona, l'administració de l'avinguda Ramón y Cajal número 23 ha estat agraciada amb set dècims d'aquest número. I han venut un dècim premiat les administracions de Castellbisbal, El Masnou, Sant Adrià del Besòs, Sant Boi de Llobregat, La Pineda i Tarragona. En total aquest número ha portat a Catalunya 102.000 euros. Aquest cinquè premi, dotat amb 60.000 euros cada sèrie, també ha tocat a Castelló, València i a altres punts de l'Estat com Còrdova, Huelva, Oviedo, Madrid, Saragossa, Vigo i Granada, entre molts altres punts de l'Estat.

Summary: El 22253, el darrer cinquè premi de la rifa de Nadal, molt repartit a Catalunya i l'Estat


El president espanyol diu que declinant la investidura dóna "més temps al diàleg" i evita que comenci a comptar el termini de dos mesos per a unes noves eleccions ACN Madrid.-El president del govern en funcions, Mariano Rajoy, ha comparegut aquest divendres després de declinar la proposta del rei de sotmetre's a un ple d'investidura per assegurar que ell "manté la seva candidatura" i "seguirà treballant" per aconseguir una majoria que el situï de nou a La Moncloa. Rajoy ha admès que ara per ara no disposa de suports per a ser investit: "En aquests moments no estic en condicions de presentar-me a la investidura" perquè "no només no tinc encara una majoria de vots a favor, sinó que tinc una majoria absoluta acreditada de vots en contra". Per contra, ha recordat que la proposta de Podem al PSOE per a un govern amb IU comptaria amb més suports que la seva. Malgrat aquest fet, ha insistit en l'oferiment al PSOE i a C's d'una "coalició de tres partits" que llanci "un missatge de centralitat i certesa" i que és la millor per a Espanya". "És una opció que respon a l'interès general dels espanyols i al sentir general dels ciutadans que creuen en la unitat d'Espanya, la sobirania nacional, la igualtat dels espanyols i la consolidació de la recuperació i la creació d'ocupació", ha sentenciat. Segons Rajoy, amb aquesta decisió dóna "més temps al diàleg" i evita que comenci a córrer el termini de dos mesos establert per a la convocatòria d'uns nous comicis.  En roda de premsa a La Moncloa Rajoy ha explicat que el rei "li ha ofert" presentar-se com a candidat i ell "li ha agraït el gest" però ha declinat l'oferta.  Amb tot, ha transmès al rei que "manté la seva candidatura" a la presidència del govern i que, per tant, no renuncia a ser investit.  "Jo proposo un acord entre PP, PSOE i C's que tindria una amplia majoria a les Corts i llançaria un bon missatge als inversors que generaria seguretat a l'economia espanyola", ha dit. Ha justificat aquesta decisió recordant que la proposta de Podem al PSOE "comptaria amb molts més vots a favor que la meva" i "molts menys en contra", i que per tant no tindria sentit fer el debat mentre "altres parlen ja del repartiment del govern".  "Avui no tinc els vots i per tant no té cap sentit que vagi allà perquè comenci a córrer el termini de dos mesos que estableix la Constitució espanyola", ha dit. També ha recordat que el debat d'investidura "no és un tràmit perquè comencin a comptar els terminis" i que la seva maniobra dóna més marge de temps a la negociació. "Jo no em prestaré a això", ha afirmat.  Recorda a Sánchez que el PP té majoria absoluta al Senat També ha llançat un advertiment a Sánchez, que segons Rajoy, vol un pacte "amb Podem, IU, els partits catalans ERC i DL", que "no és el que convé a Espanya". "No seria un govern moderat ni centrat i em temo que és molt difícil governar quan a la cambra alta el PP té majoria absoluta", ha afirmat en referència a la possibilitat del PP de bloquejar la tramitació de les iniciatives al Senat. També ha  ha lamentat que Sánchez "s'hagi negat a parlar amb ell" i tanques la porta a cap diàleg. "Espero que el senyor Sánchez tingui a bé parlar amb la gent però em fa la sensació que li agrada parlar amb Podem, ERC i CiU però no amb el principal partit d'Espanya", ha dit.

Summary: Rajoy "manté la seva candidatura" i "seguirà treballant" per aconseguir la gran coalició


L'artista afirma que Barcelona és el seu "centre", on més còmode se sent ACN Barcelona.-Rosalía ha escalfat aquest divendres els motors del concert d'estrena del seu nou disc, 'El mal querer', aquest dissabte al Primavera Sound. La jove artista de fama mundial ha reconegut en una roda de premsa que no té pressa per publicar cançons i que seria "injust" que ara que disposa d'una posició rellevant en la indústria musical això canviés. "No pretenc que tothom entengui qui soc ara i aquí. Com a músic vull permetre'm fer allò que necessiti i, amb el temps, s'entendrà més", ha precisat. Així, ha celebrat que el 'reggaeton' es rebi cada vegada "amb menys prejudicis" i defensa que hi ha artistes de "molt nivell". La cantant s'ha desfet en elogis a la ciutat que l'ha vist "créixer" personalment i musical, Barcelona, el seu "centre" i on més còmode se sent. L'artista reconeix que té la "il·lusió" de fer una gira sola sense el paraigua de grans festivals. La cantant arriba al Primavera Sound en la primera parada de la gira europea de presentació del seu segon disc, 'El mal querer', publicat fa poc més de mig any. Un treball que, segons l'artista, sorgeix de la necessitat de canviar de registre i provar nous registres. "'El Mal querer' és un projecte del qual crec que sempre em sentiré molt orgullosa", ha precisat.  En aquest sentit, assegura que s'està donant "temps" per rodar-lo i trobar noves maneres d'interpretar els temes" amb l'objectiu que agafi encara "més pes". L'artista no ha volgut detallar com serà la posada en escena del concert d'aquest dissabte ni tampoc ha volgut confirmar si actuarà amb J. Balvin –amb qui comparteix dues cançons- o James Blake –amb qui té una-, que també actuen al festival el mateix dia. "Ja veurem!", ha respost als periodistes amb un somriure. Rosalía no ha evitat referir-se al seu estil, que entén que es classifica com a música llatina perquè canta en castellà, però que per ella és només el vehicle per accedir al flamenc, el seu origen musical. També ha defensat que "cap música" és millor que una altra. "La música té moltes funcions, molts contextos, el 'reggaeton' et fa ballar i passar-t'ho bé", ha precisat. A més, ha argumentat que les temàtiques en aquest gènere "evolucionen", a diferència del 'reggaeton' "més primari".   Preguntada per si se sent un producte de màrqueting, ha demanat que tothom s'alliberi dels "prejudicis" perquè fa 13 anys que treballa intensament. Alhora, ha recordat que el disc es va publicar abans de convertir-se en fenomen global, malgrat que encara ara es preocupa per tots els detalls. Una gira de retorn als orígens  Rosalía ha recordat davant els mitjans de comunicació amb nostàlgia els concerts de petit format de 'Los Ángeles', acompanyada d'un guitarrista, dels quals va aprendre "molt". Creu que va ser el vehicle que l'ha permès arribar a fer un espectacle com l'actual, amb molta dansa, amb intenció visual i una forta infraestructura. L'artista, però, no ha dubtat en reconèixer que li faria il•lusió fer la seva pròpia gira desvinculada dels grans festivals "més endavant".

Summary: Rosalía: "Com a músic vull permetre'm fer allò que necessiti i, amb el temps, s'entendrà"


El violoncel·lista Gautier Capuçon, els pianistes Paul Lewis i Alexei Volodin i el tenor Mark Padmore encapçalen la temporada 2019-2020 de l'Orquestra Simfònica Camera Musicae, que està formada per 11 concerts al Palau de la Música Catalana. El concert inaugural de la temporada serà el 'Concert per a violí i orquestra' de Mendelssohn amb el solista Liviu Prunaru, el concertino de l'Orquestra del Concertgebouw d'Amsterdam, i el seguirà la Simfonia Tità de Mahler, el 27 d'octubre. Tomàs Grau, director titular i artístic de l'Orquestra Simfònica Camera Musicae, ha apuntat que aquest any han subtitulat la temporada de l'Orquestra Simfònica Camera Musicae amb les paraules 'Temps d'emocions'.  Grau ha ressaltat que la nova temporada l'Orquestra Simfònica Camera Musicae és "un pas més endavant i mirant aquest grup de músics fantàstics i agafant reptes tant per l'orquestra, pels músics i també pel públic". Grau ha dit que el públic que van als seus concerts no es queden indiferents i els hi provoquen alguna cosa. "Ens agrada dir que removem les emocions del públic quan venen als nostres concerts", ha indicat. Per això, ha apuntat que aquest any han subtitulat la temporada de l'Orquestra Simfònica Camera Musicae amb les paraules 'Temps d'emocions'.

Summary: Gautier Capuçon, Paul Lewis i Alexei Volodin, encapçalen la temporada 2019-2020 de l'Orquestra Simfònica Camera Musicae


Segons un estudi elaborat per la Diputació de Barcelona, la taxa de supervivència de les empreses creades a l'Hospitalet el 2013 amb el suport de l'ajuntament després de tres anys és del 63,8%, 2,7 punts per sobre de la mitjana de municipis del Barcelonès i gairebé quatre respecte la mitjana de la demarcació de Barcelona. Les empreses que continuen amb la seva activitat donen treball a gairebé dos treballadors de mitjana, el 37,9%  de les quals factura més de 50.000 euros anuals. Per sectors, l’activitat comercial és la que presenta una taxa de supervivència inferior a la mitjana, mentre que les empreses i els negocis dedicats als serveis personals la tenen més elevada. Pel que fa a les perspectives de futur, el 48,6% considera que són positives, mentre que només un 5,4% creu que l’evolució del negoci serà negativa. La Regidoria de Turisme i Desenvolupament Econòmic, a través de la Unitat de Suport a l’Empresa, va impulsar el 2016 diverses accions i activitats de suport a persones emprenedores, amb 960 accions d’assessorament personalitzat per a l’elaboració, anàlisi i avaluació del Pla d’empresa que va donar lloc a la creació de 70 empreses i generar 87 llocs de feina.

Summary: El 63% de les empreses creades el 2013 amb el suport de l'Ajuntament de l'Hospitalet es mantenen 3 anys després


Fiscal, acusació i defensa han pactat una pena de 3 anys i mig de presó per a un jove que va entrar a casa l'exparella, la va esperar amagat sota el seu llit i va intentar violar-la. Els fets van tenir lloc ara fa dos anys, a finals de gener del 2014. L'acusat, Joan Alberto Bañol, havia mantingut una breu relació amb la víctima, que havia durat tan sols quatre mesos. La noia, que tenia un fill d'un matrimoni anterior, vivia amb els seus pares en una casa d'Iscle d'Empordà (Baix Empordà). Segons ha admès Bañol al judici, la tarda del 24 de gener va entrar a l'habitatge quan no hi havia ningú i va esperar la víctima amagat sota el seu llit. Quan la noia va entrar a l'habitació, i un cop superat l'ensurt de trobar-se'l allà, l'acusat i ella es van discutir i va ser llavors quan el jove va intentar violar-la. Inicialment, s'enfrontava a una pena de fins a 15 anys de presó. L'acord entre les parts ha permès rebaixar-la fins a 3 anys i mig, però un cop l'Audiència dicti sentència, això no deslliurarà l'acusat d'haver d'entrar a presó.

Summary: 3 anys i mig de presó per entrar a casa de l'exparella, esperar-la amagat sota el llit i intentar violar-la


Els afiliats als sindicats majoritaris participaran o es desvincularan de la manifestació de l'ANC i Òmnium a títol individual  ACN Barcelona.-CCOO i UGT ha participat aquest diumenge a l'ofrena floral al monument de Rafael Casanova en motiu de l'Onze de Setembre sota el lema '#jovulldecidir una Catalunya social". Els seus secretaris generals, Joan Carles Gallego i Camil Ros, han apostat per la via del diàleg i per les "solucions polítiques" per resoldre "el conflicte polític" entre Catalunya i l'Estat. Han fet seu el dret a decidir però també volen un compromís de les institucions amb uns pressupostos per "revertir les retallades". Al seu torn, Ros ha commemorat els 40 anys de la Diada de Sant Boi de Llobregat i ha lamentat que en absència ara de "militars, dictadura i censura", el PP i el Tribunal Constitucional "retallen drets socials i drets democràtics". Els afiliats als sindicats majoritaris participaran o es desvincularan de la manifestació de l'ANC i Òmnium a títol individual. "Totes les manifestacions són bones si són pel progrés nacional i social de Catalunya, que van junts", ha reblat.   Els líder dels sindicats majoritaris han defensat aquest diumenge tant el dret a decidir com els drets socials. "El conflicte polític entre Catalunya i l'Estat requereix solucions polítiques i democràtiques, la via de la negociació i l'acord, requereix el dret a decidir per decidir lliurement el seu futur". I alhora, ha advertit Gallego, cal un compromís del Govern amb "la Catalunya social" i per tant uns pressupostos que siguin "clars per revertir les retallades i començar a dotar de serveis públics" el país.  "Fa quaranta anys hi havia dictadura, la censura i els militars vigilant, vam superar-ho. Ara ens podem manifestar lliurament però avui no tenim militars, ni dictadura ni censura però tenim un PP que retalla drets socials i el TC que retalla drets democràtics, no només els drets que hi pugui haver des d'un punt de vista nacional" sinó també sindical, s'ha queixat Ros. En aquest sentit el dirigent d'UGT ha fet una denúncia a la "intolerància" del PP i el Constitucional i ha fet també una crida perquè els "problemes de Catalunya se solucionin des de la política i el diàleg".  Els dirigents dels dos sindicats han assegurat que les seves bases participaran a títol individual a les manifestacions que organitzen l'ANC i Òmnium Cultural. "Són lícites, nosaltres no hi convoquem ni deixem de convocar però demanem als treballadors que participin a les convocatòries que facin esment a la reivindicació i exigència dels drets socials", ha dit Gallego. "Som una organització plural, no hi estem ni a favor ni en contra, totes les manifestacions són bones si són per al progrés nacional i social de Catalunya, que van juntes".

Summary: CCOO i UGT aposten per "solucions polítiques" i insten a recuperar la Catalunya social


Vuit de cada deu persones que actualment fumen van començar a fer-ho abans dels 20 anys. Davant d'aquesta dada i amb la premissa que la millor manera de lluitar contra el tabac és aconseguir que no es comenci a fumar, el Departament de Salut ha llançat una campanya destinada als joves d'entre 14 i 20 anys i que protagonitza el jugador català de la NBA Ricky Rubio. "De vegades els nens i nenes ens escolten més a nosaltres que els seus pares. Com a personatges públics, estem obligats a donar un missatge positiu per a la seva salut", ha afirmat Ricky Rubio en la presentació de la campanya aquest dimecres a la tarda en una videoconferència que ha connectat la ciutat de Phoenix amb la pista dels Lluïsos de Gràcia, a Barcelona.   La campanya, en col·laboració amb The Ricky Rubio Foundation, porta per lema 'Aguanta' i consta de quatre vídeos, en blanc i negre, en què el base del Masnou (Maresme) protagonitza quatre proves amb un to divertit, com per exemple anar en un tricicle mini o posar la pilota dins una cistella mòbil. Els missatges són del tipus "Si Ricky Rubio aguanta en un tricicle, tu pots aguantar sense fumar". Els quatre reptes del jugador es poden veure al web 'aguanta.cat', on també hi ha consells per deixar de fumar.

Summary: Ricky Rubio protagonitza la nova campanya de Salut contra el tabac destinada als més joves